Eurovision Song Contest 2004
Eurovision Song Contest 2004 var den 49. utgaven av Eurovision Song Contest, EBUs årlige sangkonkurranse for organisasjonens medlemsland. For første gang ble konkurransen arrangert over flere dager, først med en semifinale onsdag 12. mai og deretter en finale lørdag 15. mai 2004. Tyrkia var vertskap for første gang, og konkurransen ble arrangert i Abdi İpekçi Arena i Istanbul. Programledere var Korhan Abay og Meltem Cumbul. 36 land deltok, noe som var ny rekord. Av disse deltok 24 land i finalen, og Ukraina vant med sangen «Wild Dances», fremført av artisten Ruslana. Serbia og Montenegro ble nummer to, mens Hellas kom på tredjeplass. Norge ble representert av Knut Anders Sørum og sangen «High». Det norske bidraget endte på sisteplass, og dette var Norges tiende sisteplass i konkurransen.